Institut Pendidikan Guru Kampus Perlis

Institut Pendidikan Guru Kampus Perlis dibina pada tahun 1996 dan dirasmikan pada tahun 1999. Terletak di Jln. Behor Pulai, bersebelahan dengan Sekolah Menengah Sains Tuanku Syed Putra. Institut ini mula dikenali sebagai Maktab Perguruan Perlis.

Sejarah
Perlis merupakan satu-satunya negeri yang belum mempunyai Maktab Perguruan. Menyedari hal ini, pada tahun 1982, Abdullah Ahmad Badawi, Menteri Pelajaran Malaysia pada masa itu telah bersetuju untuk menubuhkan sebuah maktab perguruan di bumi Perlis. Atas ikhsan Kerajaan Negeri Perlis, pada tahun 1996 sebidang tanah seluas 89.6 ekar di kawasan Behor Pulai, Mukim Sena, Kangar telah diperuntukkan untuk tujuan pembinaan maktab tersebut. Kos keseluruhan pembinaan maktab perguruan yang menggunakan nama Maktab Perguruan Kangar (MPK) adalah sejumlah RM 55 juta. MPK telah siap dengan sepenuhnya pada pertengahan tahun 1999.
Pada 21 September 1999, MPK telah dibuka dengan rasminya oleh Perdana Menteri Mahathir Mohamad dalam satu upacara khas yang penuh gilang gemilang. Semasa perasmian tersebut, beliau telah menamakan semula Maktab Perguruan Kangar sebagai Maktab Perguruan Perlis (MPP) bagi mengelakkan kekeliruan dengan Majlis Perbandaran Kangar yang juga menggunakan kata singkat yang sama iaitu MPK. Kini setelah semua maktab perguruan dinaiktarafkan oleh Kementerian Pelajaran Malaysia, MPP telah dinamakan sebagai Institut Pendidikan Guru Kampus Perlis mulai tahun 2007 dan kumpulan pertama graduannya akan tamat pengajian pada tahun penghujung tahun 2010.

Visi
"Institut pengajian tinggi unggul meneraju kecemerlangan pendidikan guru yang memenuhi aspirasi Kementerian Pelajaran Malaysia"

Misi
"Melaksana program pendidikan guru untuk melahirkan guru profesional, kompeten dan berwatak yang bersedia menjunjung aspirasi Kementerian Pelajaran Malaysia serta menyanjung warisan budaya Negara"

Alamat 
Institut Pendidikan Guru Kampus Perlis,
Jalan Behor Pulai,
01000 Kangar,
Perlis
Kategori:Sekolah perguruan di Malaysia
Kategori:Universiti dan kolej di Perlis